Arnfinn Nesset

Arnfinn Nesset (1936–2025) var en norsk sykepleier som i 1983 ble dømt for å ha drept 22 mennesker på et sykehjem i Orkdal i løpet av en fireårsperiode. Ifølge dommen var drapsmetoden å gi pasientene det åndedrettslammende medikamentet Curacit (suksametoniumklorid). Nesset var bestyrer ved sykehjemmet mens dette skjedde.

 Drapene 
Nesset utdannet seg som sykepleier. I august 1976 ble han ansatt som bestyrer hos Orkdal Sjuke- og Aldersheim, i dag Orkdal helsetun. Ifølge dommen begikk han det første drapet den 20. mai 1977 da han injiserte en 94 år gammel mann med Curacit, et anestesi-legemiddel. Mot slutten av 1977 ble det avdekket en rekke mistenkelige dødsfall ved sykehjemmet. På det meste ble 60 av dem etterforsket. Nesset var under mistanke, men fortsatte ifølge dommen å drepe. I november 1980 ble det oppdaget at han har samlet store mengder med Curacit, et medikament som ikke hører hjemme på et sykehjem. I februar 1981 kontaktet fylkeslegen i Sør-Trøndelag politiet og i mars ble Nesset innkalt til avhør der han begynte å tilstå drap. I avhørene tilsto han totalt 27 drap. I samråd med sin forsvarer, Alf Nordhus, trakk han alle tilståelsene like før rettssaken og erklærte seg ikke skyldig.

 Rettssak 
Etter om lag to års etterforskning og en fem måneder lang rettssak i Frostating lagmannsrett ble Nesset i mars 1983 dømt til 21 års fengsel, lovens strengeste straff. Nesset ble dømt for 22 av de 25 drapene han sto tiltalt for å ha utført. Dommen omfattet også noen tilfeller av underslag og dokumentforfalskning. 

Alf Nordhus, som var en av Norges mest kjente forsvarsadvokater, og Morten Gunnes var Nessets forsvarere i rettssaken. Olaf Jakhelln var hovedaktor.

Nessets daværende kone søkte om skilsmisse da det ble klart at han sto bak dødsfallene. «– Det kom som et sjokk! Jeg er dypt skuffet over min mann,» sa hun i et intervju med Se og Hør.

 Etter dommen 
Ti år etter dommen ble Nesset overført til fri soning etter plettfri fengselsvandel. Han hadde da sittet tolv år i fengsel, varetekten inkludert.

I 2004 ble Nesset løslatt, og levde på hemmelig sted i Norge under nytt navn. I 2025 døde Nesset på et sykehjem i Østfold.Jon Gelius i Dagsrevyen 3. desember 2025

 Omtale 
Tidligere Morgenbladet-journalist Simen Sætre ble i 2018 tildelt et treårig stipend av Det faglitterære fond for å skrive om saken. Boka ble utgitt høsten 2025 og fikk tittelen Den Usannsynlige seriemorderen – Arnfinn Nesset og hans 31 tilståelser. 

I 2020 sendte TV 2 en dokumentarserie kalt Seriemorderen i Orkdal. Serien er på seks episoder og ble ledet av journalist Jens Christian Nørve og tidligere drapsetterforsker Asbjørn Hansen.

Turnéteatret i Trøndelag viste i 2024 forestillingen Mistanken som tok utgangspunkt i dem som varslet.

Fire episoder fra 2024 av NRK-podkasten Hele historien er viet Nesset-saken. I 2025 fikk Espen von Ibenfeldt solgt et manus til en TV-serie på seks episoder om historien til Nesset til Hollywood-selskapet Kemb Productions.

 Referanser 

 Eksterne lenker 
 «Nesset-saken ryster Norge» – Artikkel i Norgesglasset hos NRK
 «Tok livet av 22 eldre på sykehjemmet» – Reportasje om Nesset hos NRK
 Seriemorderen i Orkdal – Dokumentarserie i seks episoder om Nesset på TV 2 Sumo

Kategori:Nordmenn dømt for drap
Kategori:Seriemordere
Kategori:Norske sykepleiere
Kategori:Personer fra Bjugn kommune